tartuNLP/wikipedia-smugri-20251201 huggingface dataset:
Kasperi Vehmaa

Kasperi Vehmaa (s. 16. tammikuuta 2005 Lappeenranta) on suomalainen yleisurheilija. Hän on pituushypyn Suomen-mestari ja alle 23-vuotiaiden EM-mitalisti. Hän edustaa Lappeenrannan Urheilu-Miehiä. 
Vehmaa voitti pituushypyssä kultaa Kalevan kisoissa 2021 ennätystuloksellaan 749 cm. 16 vuoden ja 6 kuukauden ikäisena hän on kaikkien aikojen nuorin Kalevan kisoissa mestaruuden voittanut mies. Vuoden 2023 Kalevan kisoista hän saavutti pituushypyn hopeaa. Sisäratojen SM-kilpailuissa Vehmaa voitti pituushypyssä kultaa vuosina 2023 ja 2024.
Vehmaa sijoittui Jerusalemin alle 18-vuotiaiden EM-kilpailuissa 2022 neljänneksi tuloksella 750. Hän oli niin ikään neljäs samassa kaupungissa järjestetyissä alle 20-vuotiaiden EM-kilpailuissa 2023 ennätystuloksellaan 784 cm. Lisäksi hän kuului kahdeksanneksi sijoittuneeseen Suomen 4 × 400 metrin viestijoukkueeseen. Hän karsiutui pituushypyn loppukilpailusta Rooman EM-kilpailuissa 2024. Hän saavutti Bergenin alle 23-vuotiaiden EM-kilpailuissa 2025 pituushypyn pronssia tuulituloksella 797. Edellispäivän karsinnassa hän hyppäsi ennätyksensä 794.
Vehmaa ylitti pituushypyssä seitsemän metrin rajan 8. elokuuta 2020 Naantalissa tuloksellaan 705 cm. Marskin kisoissa 22. kesäkuuta 2021 Lappeenrannassa hän paransi ennätyksekseen 729 cm ja hyppäsi sallitun rajan ylittäneessä myötätuulessa tuloksen 761 cm. Hän paransi ennätystään 16-vuotiaiden SM-kilpailuissa Hyvinkäällä tulokseen 734 cm, Kalevan kisoissa Tampereella tulokseen 749 cm ja nuorten Suomi–Ruotsi-maaottelussa tulokseen 750 cm. Lappeenrannassa 24. elokuuta 2022 hän paransi ennätystään tulokseen 758 cm ja rikkoi Petri Keskitalon nimissä olleen 38 vuotta vanhan 17-vuotiaiden Suomen ennätyksen. 12. helmikuuta 2023 Vehmaa hyppäsi pohjoismaisessa hallimaaottelussa Karlstadissa halliennätyksekseen 773 cm ja nousi 18-vuotiaiden Suomen hallitilaston kärkeen ja 19-vuotiaiden tilaston toiseksi. Hän juoksi 150 metrillä alle 23-vuotiaiden Suomen ennätyksen 15,53 Espoossa toukokuussa 2025.
Isä Janne Vehmaa kilpaili aikanaan yleisurheilun pika- ja keskimatkojen juoksuissa ja on 4 × 400 metrin viestijuoksun Suomen-mestari vuodelta 1997. Isosisko Essi ja kaksosveli Rasmus ovat myös yleisurheilijoita.
Henkilökohtaiset ennätykset.
Sisäradat.
Lähde:
Hitachi BASIC Master MB-6880

Hitachi BASIC Master MB-6880 oli Hitachin valmistama mikrotietokone, joka esiteltiin syyskuussa 1978.
Ensimmäistä mallia kutsuttiin myöhemmin nimellä "BASIC Master Level 1" kun MB-6880L2 "Basic Master Level 2" julkaistiin. 
Tietokone oli merkittävä japanilaisten henkilökohtaisten tietokoneiden kehityksessä, jolloin termi ei ollut vielä tuttu suurelle yleisölle.
MB-6890 "BASIC Master Level 3" oli ensimmäinen henkilökohtainen tietokone, jossa oli tuki japanilaiselle merkistölle.
Tekniset tiedot.
Tietokone voitiin kytkeä RGB-monitoriin tai tavalliseen kotitelevisioon. Tietokoneessa oli 8-bittinen HD46800-suoritin (Motorola 6800 -yhteensopiva) ja 4 kilotavua RAM-muistia. Ohjelmia voitiin ladata kasettiasemalta.
The Quantum Enigma

The Quantum Enigma on sinfonista metallia soittavan Epican kuudes studioalbumi, joka julkaistiin 2. toukokuuta 2014.
Luettelo Liettuan vaakunoista

Tämä artikkeli on luettelo Liettuan vaakunoista. Liettua on jaettu viiteen kulttuurihistorialliseen alueeseen, joista neljällä on vahvistettu vaakuna. Hallinnollisesti maa jakautuu kymmeneen lääniin ja 60 kunnallispiiriin, joista jokaisella on vahvistettu vaakuna. Lisäksi asutuskeskuksilla; kaupungeilla, kauppaloilla ja kylillä, voi olla vahvistettu vaakuna.
Liettuan kansallisvaakunasta on oma artikkelinsa.
Kunnallispiirien vaakunat.
Vilnan lääni.
The Holographic Principle

The Holographic Principle on sinfonista metallia soittavan Epican seitsemäs studioalbumi, joka julkaistiin 30. syyskuuta 2016.
Ulla Ryum

Ulla Ryum (4. toukokuuta 1937 Frederiksberg, Tanska – 30. toukokuuta 2022) oli tanskalainen kirjailija. Hän hyödynsi teoksissaan unia ja muita mielen ääritiloja. Näytelmiäkin luonnehtii kafkamainen tunnelma, ja niissä käsitellään vihamielisen maailman herättämiä pelkoja.
Omega (Epican albumi)

Omega on sinfonista metallia soittavan Epican kahdeksas studioalbumi, joka julkaistiin 26. helmikuuta 2021 Nuclear Blastin kautta.
Aldo Eminente

Aldo Rudolphe Emilio Eminente (19. elokuuta 1931 Hanoi, Ranskan Indokiina – 22. elokuuta 2021 Boulogne-Billancourt) oli ranskalainen uimari ja olympiamitalisti.
Eminente voitti Ranskan 4×200 metrin vapaauintiviestijoukkueessa olympiapronssia Helsingissä 1952 ja EM-hopeaa Torinossa 1954. Hän osallistui Helsingissä myös miesten 100 metrin vapaauintiin jossa sijoittui seitsemänneksi. Melbournen kesäolympialaisissa 1956 Eminente oli 100 metrin vapaauinnissa kahdeksas ja 4×200 metrin vapaauintiviestissä yhdeksäs. Huhtikuussa 1953 hän ui Ranskan joukkueessa 4×100 metrin sekauintiviestin maailmanennätyksen, joka rikottiin jo saman kuukauden aikana. 100 metrin vapaauinnissa Eminente voitti kuusi Ranskan mestaruutta.
Skåla

Skåla on 1848 metriä korkea vuori Strynin kunnassa Norjassa. Vuoren korkein huippu on nimeltään Stryneskåla.
Vuoren huipulla on kaksi DNT:n (Den Norske Turistforening) rakennusta; vanha pyöreä, tornimainen Kloumannstårnet sekä uudempi rakennus Skålabu.
Vuorelle johtaa noin 8 kilometrin vaellusreitti, joka alkaa Loenin kylästä. Reitillä juostaan vuosittain elokuussa Skåla Opp -juoksukisa. Nousua reitillä tulee yli 1800 metriä.
Niklas Rådström

Niklas Rådström (s. 1953 Tukholma, Ruotsi) on ruotsalainen kirjailija, käsikirjoittaja ja runoilija.
Rådström on Samfundet De Nion jäsen.
Suomennetut teokset.
Otto Lappalaisen suomentamia runoja on julkaisussa "Parnasso" 1990:5
Wagyū

Wagyū () on japanilaista naudan lihaa. Lihan maastavienti oli kiellettyä vuoteen 2012 saakka. Nautarotuja on neljä: musta wagyū, joka muodostaa karjasta noin 90 prosenttia, Japanin ruskea, Japanin sarveton ja Japanin lyhytsarvinen. Runsaasti rasvaa sisältävän lihan rasva on öljymäistä ja sisältää omega 3 ja omega 6 -rasvahappoja. Rasvan jakautuessa tasaisesti lihan ulkonäkö on marmoroitunut. Lihan rasvan sulamispiste on matala, noin 25 astetta.
Tunnetuinta wagyū-lihaa ovat Kōben liha ja Matsusakan liha. Kōben karjasta valtaosaa kasvatetaan Awajin saarella. Muita tuotantoalueita ovat Hida, Ōmi, Noto ja Maezawa.
Elokuussa 2021 uutisoittiin Osakan yliopiston tutkijoiden luoneen maailman ensimmäisen 3d-tulostetun naudanlihapihvin wagyū-naudan kantasoluista.
Ole Edvart Rølvaag

Ole Edvart Rølvaag, kirjailijanimi Paal Mørck, (1876 Helgeland, Norja – 1937 Northfield, Minnesota, Yhdysvallat) oli norjalainen kirjailija. Hän muutti 20-vuotiaana siirtolaiseksi Yhdysvaltoihin.
Rølvaag oli Saint Olaf Collegen norjan kielen professori. Teosta "Pure Gold" lukuun ottamatta hän kirjoitti kaikki kirjat norjaksi. Raivaajaromaaneissa hän kuvaa norjalaisten siirtolaisten elämää ja ristiriitoja.
Anna Chapman

Anna Chapman (ven. А́нна Васильевна Ча́пман, s. 23. helmikuuta 1982 Volgograd) on venäläinen liikenainen, joka on ollut osallisena Venäjän ulkomaisen tiedustelupalvelun toimintaan. Hän toimi vakoilijana aluksi Yhdistyneessä kuningaskunnassa ja myöhemmin Yhdysvalloissa. FBI paljasti vakoilijaverkon kesällä 2010. Chapman myönsi kuulusteluissa syyllisyytensä. Tämän jälkeen Anna Chapman ja hänen vakoilijakollegansa palautettiin Venäjälle osana vanginvaihtoa venäläisten pidättämien vankien kanssa. Chapmanista tuli kuuluisa mediapersoonallisuus Venäjällä ja hän juonsi muun muuassa Chapmanin salaisuudet nimistä mysteereihin ja kummituksiin keskittynyttä televisio-ohjelmaa.
Vuonna 2013 Chapman pyysi viestipalvelu Twitterissä tietovuotaja Edward Snowdenia menemään naimisiin kanssaan.
Oskar Lenz

Oskar Lenz (13. huhtikuuta 1848 Leipzig – 2. maaliskuuta 1925 Sooß) oli saksalaissyntyinen itävaltalainen maantieteilijä, geologi ja kansatieteilijä sekä Afrikan tutkija.
Lenz syntyi suutarin perheeseen. Hän opiskeli luonnontieteitä Leipzigin yliopistossa ja väitteli tohtoriksi vuonna 1870. Lenz työskenteli opettajana Wienissä ja vuodesta 1872 lähtien geologina Itävallan geologisessa instituutissa.
Lenz oli Saksan Afrikan-tutkimusseuran palveluksessa Gabonin Ogoouéjoella vuosina 1874–1877. Vuosina 1879–1881 hän matkusti Tangerista Atlasvuorten ja Saharan yli Timbuktuun ja edelleen Niger- ja Senegaljokia myöten Länsi-Afrikan rannikolle. Lenz oli ensimmäinen Timbuktussa käynyt eurooppalainen sitten Heinrich Barthin vuonna 1854. Hän teki matkansa pääosin René Caillién käyttämää reittiä pitkin, mutta vastakkaiseen suuntaan.
Lenz nimitettiin Tšernivtsin yliopiston maantieteen professoriksi vuonna 1885. Vuosina 1885–1887 hän johti itävaltalaisten Kongon-retkeä, jonka tehtävänä oli avustaa Etelä-Sudaniin jäänyttä Wilhelm Junkeria. Lenzin retkikunta nousi Kongojokea pitkin Lualaballe, matkusti sieltä Tanganjikajärven pohjoiskärkeen ja Njassajärvelle ja edelleen Itä-Afrikan rannikolle. Henry Morton Stanley oli tehnyt osittain saman matkan mantereen poikki päinvastaiseen suuntaan vuosina 1876–1877.
Lentz työskenteli vuodesta 1887 lähtien Prahan saksalaisen yliopiston maantieteen professorina. Hän on julkaissut lukuisia maantiedettä, geologiaa ja kulttuurihistoriaa käsitteleviä tutkimuksia sekä populaaritieteellisiä teoksia.
Damon Runyon

Damon Runyon (4. lokakuuta 1880 Manhattan, Kansas, Yhdysvallat – 10. joulukuuta 1946 New York, New York Yhdysvallat) oli yhdysvaltalainen kirjailija ja toimittaja.
Runyon julkaisi 1911 esikoisteoksensa, runokokoelman "Tents of Trouble". Sen jälkeen hän keskittyi novelleihin, jotka kertovat New Yorkin rikollispiireistä. Novellit koottiin 1931 ilmestyneeksi antologiaksi "Guys and Dolls", ja niiden pohjalta on tehty musikaali "Enkeleitä Broadwaylla" (1950) ja siitä taas elokuva "Enkeleitä Broadwaylla".
Hurrikaani Ida

Hurrikaani Ida oli trooppinen hirmumyrsky Karibian ja Yhdysvaltojen etelärannikon alueella Atlantin valtamerellä elokuun lopussa 2021. Ida oli vuoden 2021 Atlantin hurrikaanikauden yhdeksäs nimetty myrsky ja ensimmäinen toiseksi voimakkaimman eli 4. luokan hurrikaani Saffirin–Simpsonin hurrikaaniasteikolla.
Jo ennen hurrikaaniksi voimistumistaan Ida aiheutti tulvia Venezuelassa, joissa kuoli yli 20 ihmistä. Se rantautui ensin Kuubaan ja jatkoi sieltä kohti Yhdysvaltojen Louisianan, Mississipin ja Alabaman osavaltioita. Se rantautui Louisianaan 29. elokuuta 2021 klo 20 Suomen aikaa, jolloin suurimmat tuulennopeudet olivat 67 m/s ja paine syklonin keskuksessa noin 930 hPa.
Yhdysvalloissa Ida tuhosi yli 3 200 kilometriä sähkölinjoja ja jätti Louisianassa yli miljoona ilhmistä ilman sähköjä. Rannikolla myrskyvuoksi oli paikoin pari metriä korkea. Varsinaisen hurrikaanin laannuttua koilliseen liikkunut myrskyalue aiheutti edelleen syyskuun alussa New Yorkissa ja New Jerseyssä laajamittaisia tulvia, joissa kuoli ainakin kahdeksan ihmistä.
Hoonahin–Angoonin väestönlaskenta-alue

Hoonahin–Angoonin väestönlaskenta-alue () on Yhdysvaltojen Alaskan osavaltiossa sijaitseva väestönlaskenta-alue. Sen väkiluku oli 2 365 vuonna 2020. Väestönlaskenta-alueen suurin asutuskeskus on Hoonah. Väestönlaskenta-alue on perustettu 2007.
Rådström

Rådström on ruotsinkielinen sukunimi. Se on muun muassa seuraavilla ruotsalaisilla henkilöillä:
Dillinghamin väestönlaskenta-alue

Dillinghamin väestönlaskenta-alue () on Yhdysvaltojen Alaskan osavaltiossa sijaitseva väestönlaskenta-alue. Sen väkiluku oli 4 857 vuonna 2020. Väestönlaskenta-alueen suurin asutuskeskus on Dillingham. Väestönlaskenta-alue on perustettu 1980.
One Night Only – Live in Helsinki

One Night Only – Live in Helsinki on One Desiren livealbumi, joka julkaistiin 11. kesäkuuta 2021.
H.-K. Rönblom

Hans-Krister (H.-K.) Rönblom (22. kesäkuuta 1901 Karlskrona, Ruotsi – 4. helmikuuta 1965 Tukholma) oli ruotsalainen kirjailija, historiantutkija ja politiikantoimittaja. Hän oli koulutukseltaan filosofian tohtori. Hän kirjoitti salapoliisiromaaneja sekä historiallisia ja poliittisia teoksia. Hän sai kaksi kertaa "Expressen"-lehden Sherlock-palkinnon.
Frans Emil Arve

Frans Emil Arve (12. syyskuuta 1888 Harjavalta – 25. kesäkuuta 1964 Vaasa) oli suomalainen lyseon lehtori ja oppikirjojen tekijä.
Arve pääsi ylioppilaaksi Porin klassillisesta lyseosta 1908, sai Suomen Liikemiesten Kauppaopiston päästötodistuksen 1910 ja valmistui filosofian kandidaatiksi 1913. Hän opiskeli Harkovan ja Kiovan yliopistoissa 1913–1914 sekä Moskovan yliopistossa 1914–1915. Arve teki lisäksi useita opintomatkoja Saksaan, Ranskaan ja Englantiin. Arve oli aluksi nuorempana lehtorina Tornion keskikoulussa ja opettajana Tornion keskikoulun jatkoluokilla. Vuodesta 1927 alkaen hän oli saksan- ja ranskankielen vanhempana lehtorina Vaasan suomalaisessa lyseossa ja Vaasan suomalaisen jatko-opiston englannin- ja ranskankielen opettajana. Arve oli Tornion kaupunginvaltuuston puheenjohtajana ja Tornion rahatoimikamarin ja verotuslautakunnan jäsenenä. Vaasassa hän toimi muun muassa Vaasan läänin itäisen vaalipiirin keskuslautakunnan puheenjohtajana. Hän julkaisi oppikirjoja ja kirjoitti artikkeleita sanoma- ja aikakauslehtiin.
Julkaisuja.
Nimellä "F. E. Arve":
Matanuska-Susitnan piirikunta

Matanuska-Susitnan piirikunta () on Yhdysvaltojen Alaskan osavaltiossa sijaitseva piirikunta. Sen väkiluku oli 107 081 vuonna 2020. Piirikunnan hallintokeskus on Palmer ja suurin asutuskeskus on Knik-Fairview. Piirikunta on perustettu 1964.
Rainer Palas

Aulis Leonard Rainer Palas (29. elokuuta 1933 Helsinki – 3. elokuuta 2021 Helsinki) oli suomalainen pianisti ja pedagogi.
Palas opiskeli pianonsoittoa Sibelius-Akatemiassa Ernst Lingon johdolla ja valmistui diplomipianistiksi vuonna 1963. Hän jatkoi opintojaan Jean Doyenin ja Jörg Demusin johdolla sekä suoritti myös filosofian maisterin tutkinnon Jyväskylän yliopistossa vuonna 1972 pääaineenaan musiikkitiede. Hän työskenteli Jyväskylän konservatorion opettajana 1955–1965 ja Jyväskylän yliopiston assistenttina 1965–1977.
Palaksen ura jatkui Espoossa, jossa hän toimi Musiikkiopisto Juvenalian rehtorina 1979–1989.
Palas tunnettiin myös musiikkiarvostelijana ja -kirjoittajana. Hän laati arvosteluja "Aamulehteen" vuodesta 1969 ja toimi musiikkilehti "Rondon" päätoimittajana 1970–1974. Hänen kirjastaan "Kuuntelen musiikkia" otettiin kaksi painosta.
Palaksen lapsia ovat viulisti Merit Palas (s. 1955), sellisti Taina Palas (s. 1956) ja huilutaiteilija Lennart Palas (s. 1969).
Prince of Walesin–Hyderin väestönlaskenta-alue

Prince of Walesin–Hyderin väestönlaskenta-alue () on Yhdysvaltojen Alaskan osavaltiossa sijaitseva väestönlaskenta-alue. Sen väkiluku oli 5 753 vuonna 2020. Väestönlaskenta-alueen suurin asutuskeskus on Metlakatla. Väestönlaskenta-alue on perustettu 2008.
Southeast Fairbanksin väestönlaskenta-alue

Southeast Fairbanksin väestönlaskenta-alue () on Yhdysvaltojen Alaskan osavaltiossa sijaitseva väestönlaskenta-alue. Sen väkiluku oli 6 808 vuonna 2020. Väestönlaskenta-alueen suurin asutuskeskus on Deltana. Väestönlaskenta-alue on perustettu 1980.
Suomen Nairobin-suurlähetystö

Suomen Nairobin-suurlähetystö on Suomen ulkomainen edustusto Kenian pääkaupungissa Nairobissa. Edustustoa on 1. syyskuuta 2021 lähtien johtanut suurlähettiläs Pirkka Tapiola.
Suurlähetystö on sivuakkreditoitu Eritreaan, Seychelleille, Somaliaan ja Ugandaan. Lisäksi Nairobin suurlähetystö toimii Suomen pysyvänä edustustona YK:n asuinyhdyskuntaohjelmassa (UN-Habitat) ja ympäristöohjelmassa (UNEP).
Addis Abeban suurlähetystössä toimiva suurlähettiläs toimi aiemmin Nairobissa sivuakkreditointina. Vuonna 1974 perustettiin Nairobiin väliaikaisen asiainhoitajan johtama edustusto, joka toimi Etiopiassa toimineen suurlähettilään alaisuudessa. Vuonna 1977 Unto Tanskanen aloitti Suomen ensimmäisenä suurlähettiläänä Nairobissa.
Peter Rühmkorf

Peter Rühmkorf (1929 Dortmund, Saksa – 2008 Roseburg, Saksa) oli saksalainen runoilija. Hänen ensimmäinen runokokoelmansa "Irdisches Vergnügen in g" ilmestyi 1959, ja siinä hän osoittautui taitavaksi runokielen käyttäjäksi. 1967 ilmestyneessä teoksessa "Über das Volksvermögen" hän julkaisi ja kommentoi myös alakulttuurin lyriikkaa. Hän oli Gruppe 47:n jäsen.
Suomennettuja runoja.
Rühmkorfin runojen suomennoksia on antologiassa "Puiden lohtu: saksankielistä runoutta 1946–2000", Toimittaja: Stefan Moster, Helsinki: WSOY 2005 Runot on suomentanut Ilpo Tiihonen.
Metemma

Metemma (joskus myös Metema tai Metema Yohanis) on kaupunki Etiopian Amharan osavaltiossa Sudanin vastaisella rajalla. Sen asukasluku oli vuoden 2007 väestönlaskennan mukaan 10 171.
Maantiede.
Metemma sijaitsee Etiopia Amharan osavaltiossa. Kaupunki sijaitsee Etiopian pohjoisosassa Sudanin vastaisella rajalla. Sudanin puolella rajaa sijaitsee Galabatin kaupunki.
Historia.
1700-luvulla Metemma oli Osmanien valtakunnanvaikutuspiirin rajalla. Asutusta paikalle kehkeytyi ennen 1840-lukua. Ensimmäiset asukkaat Metemmassa ja viereisessä Galabatissa olivat pääasiassa pyhiinvaeltajien karavaaneilta paikalle asumaan jääneitä. Erityisen paljon paikalle tuli asukkaita Darfurista. Etiopialaiset pyrkivät valtaamaan paikkakunnan "dejazmach" Kassan eli tulevan hallitsija Tewdorod II:n johdolla. Heidän hyökkäyksensä pysähtyi Metemman valtauksen jälkeen egyptiläisten vastarintaan vuonna 1848. Myöhemmin Metemma oli suhteellisen riippumaton puolueeton kauppapaikka osapuolten välillä. Paikalliset maksoivat veroja sekä Egyptiin, että Etiopiaan. Metemman kautta Etiopiaan tuotiin esimerkiksi puuvillaa, kuparia, lyijyä, miekkoja, tuliaseita ja ruutia. Vastaavasti Metemman kautta vietiin Etiopiasta esimerkiksi orjia.
1800-luvun loppupuolella Sudanissa syntyi niin sanottu mahdistiliike. Sen jäsenet ryöstivät Gondarin kaupungin vuonna 1888. Etiopian tuolloinen keisari kohtasi heidät Metemman taistelusa seuraavana vuonna. Vaikka taistelu näytti ensin kuluvan etiopialaisten kannalta hyvin, se kääntyi heidän tappiokseen Yohannes IV:n saadessa surmansa ja armeijan kääntyessä pakoon. Metemma ei saavuttanut myöhemmin pitkään aikaisempaa asemaansa tärkeänä kauppapaikkana Sudanin ja Etiopian välillä. Toisen maailmansodan aikana Etiopiaa hallitsivat sen valloittaneet italialaiset. Britit tekivät vuonna 1940 epäonnistuneen yrityksen vallata Metemma Sudanista käsin, mutta yritys päättyikin heidän vetäytymiseensä myös Galabatista Sudanin puolella, jonka italialaiset valtasivat. Metemma vallattiin lopulta vasta vuonna 1941 italialaiset vetäytymisen jälkeen.
Etiopian nälänhädän 1983–1985 aikana Metemman kautta Sudaniin kulki huomattava määrä pakolaisia. Opposition EPRDF:n joukot valtasivat sen Etiopian Derg-hallinnolta vuonna 1990. Etiopian ja Sudanin välit huononivat myöhemmällä 1990-luvulla ja Etiopia sulki lopulta rajansa Sudaniin, mikä tuntui huomattavasti rajakaupungissa. Rajaa jouduttiin miettimään uudelleen, kun Eritrean–Etiopian sota sulki Etiopian pääsyn Assabin ja Massawan satamiin. Ainoaksi vaihtoehdoksi ulkomaankaupalle jäi Djibouti ja Sudanin rajan avaaminen. Vuonna 1999 Etiopia ja Sudan sopivatkin Port Sudanin käytöstä Etiopian ulkomaankauppaan. Port Sudanista kulkee maantie Metemmaan ja sieltä edelleen Gondariin.
Väestö.
Etiopian vuoden 2007 väestönlaskennan mukaan Metemman kaupungin asukasluku oli 10 171. Suuremman Metemman "woredan" eli piirikunnan asukasluku oli 29 698.
Keta (1904)

Keta () oli Venäjän keisarikunnan laivaston sukellusvene.
Valmistus.
Luutnantti Janovitšin suunnittelema alus tilattiin Pietarista Lessneriltä. Alus laskettiin vesille 1904 ja otettiin palvelukseen 26. maaliskuuta 1905.
Palvelus.
Alus siirrettiin Tyynenmeren laivastoon ja saapui Nikolajevsk-na-Amuriin kesäkuussa 1905. Se poistettiin alusluettelosta 19. kesäkuuta 1908.
Under the Silver Lake

Under the Silver Lake on vuonna 2018 ensi-iltansa saanut yhdysvaltalainen mustan huumorin sävyttämä jännityselokuva, jonka on ohjannut, käsikirjoittanut ja tuottanut David Robert Mitchell. Sen pääosia esittää Andrew Garfield ja Riley Keough.
"Under the Silver Lake" sai maailmanensi-iltansa Cannesin elokuvajuhlilla 15. toukokuuta 2018, missä se kilpaili Kultaisesta palmusta.
Forel (1903)

Forel () oli Venäjän keisarikunnan laivaston sukellusvene.
Valmistus.
Germania telakka valmisti aluksen koealuksena. Se kuljetettiin huhtikuussa 1904 rautateitse Kielistä Pietariin, missä koeajot suoritettiin.
Palvelus.
Alus siirrettiin elokuussa 1904 Tyynenmeren laivastoon. Se upposi 1910 onnettomuudessa Vladivostokissa ja nostettiin. Onnettomuudessa ei sattunut henkilövahinkoja.
Suomen Abujan-suurlähetystö

Suomen Abujan-suurlähetystö on Suomen ulkomainen edustusto Afrikan väkirikkaimman valtion Nigerian pääkaupungissa Abujassa. Edustustoa on johtanut syyskuusta 2021 lähtien suurlähettiläs Leena Pylvänäinen.
Suomi tunnusti Nigerian itsenäisyyden 7. lokakuuta 1960 eli vain viikko maan julistautumisesta itsenäiseksi Nigerian liittovaltioksi. Suomen ensimmäinen Saharan eteläpuoleisen Afrikan edustusto perustettiin Nigerian Lagosiin vuonna 1963. Suurlähetystö siirtyi vuonna 2004 Abujaan, josta oli tullut maan pääkaupunki vuonna 1991.
Nykyään Nigeriassa sijaitseva Suomen suurlähetystö on sivuakkreditoitu Beniniin, Ghanaan ja Kameruniin. Siksi Abujan suurlähetystö edistää Suomen kahdenvälisiä poliittisia ja taloudellisia suhteita Nigerian ohella näihin kolmeen valtioon. Lisäksi Abujan suurlähettiläs on Suomen pysyvä edustaja Länsi-Afrikan talousyhteisössä (ECOWAS). 
Viisumi- ja oleskelulupa-asioissa hakijoita palvelee toisaalla Abujassa sijaitseva VFS Globalin toimipaikka.
Ihalanjärvi

Ihalanjärvi on järvi Ruokolahden pohjoisosassa Etelä-Karjalassa. Sen pinta-ala on 2,8 neliökilometriä. Etäisyys Imatralta on 36 kilometriä pohjoiseen.
Maantiede.
Ihalanjärven rantaviiva on varsin mutkitteleva. Kukkoniemi ja Suurisaari erottavat järven länsiosan muusta järvestä, itärannalta lounaaseen työntyvä kilometrin mittainen Suuriniemi puolestaan jakaa järven itäosan kahteen lahteen. Järven keskiosan selkävesi on melko syvä, vähintään 20 metriä syvien alueiden pinta-ala on kolmisen hehtaaria. Ihalanjärven lounaisosan kapea Kaitalahti on noin kilometrin mittainen, se kapenee etelässä Rapavuorensalmeksi, josta on yhteys Savonkaitaan, jonka korkeustaso on sama kuin Ihalanjärven.
Ihalanjärvessä sijaitsee yhdeksän saarta, joista kaksi on alle aarin laajuisia. Selkeästi laajin on noin 15-hehtaarinen Suurisaari. Järven itäisimmässä osassa sijaitsee Sääskisaari. Ihalanjärven rannat ovat suurelta osin metsämaata, laajimmat peltoalueet sijaitsevat Suuriniemellä. Kukkoniemen kärjessä on suoalue, jonka keskellä on suolampi. Ihalanjärven rannoilla on haja-asutusta, länsiranta on verraten koskematon.
Noin puoli kilometriä Ihalanjärveltä koilliseen sijaitsee Suuri Jukajärvi (81,1 metriä mpy), jonne Ihalanjärvi laskee järvien välisen kannaksen halki virtaavaa Myllyjokea ja Kemppilän Myllykoskea, jonka pituus on 60 metriä ja korkeus 17 metriä.
Ihalanjärven vesitilavuus on 19 279 000 kuutiometriä.
Ihalanjärvi (04.127.1.055) kuuluu Lieviskänjärven valuma-alueeseen (04.127), joka on kolmannen jakovaiheen vesistö Vuoksen päävesistössä (04). Toinen jakovaihe on Pihlajaveden-Kokonselän alue (04.12) ja ensimmäinen Suur-Saimaan alue (04.1). Ihalanjärvi on Suuren Jukajärven jälkeen laajin Lieviskänjärven alueen 73:sta vähintään hehtaarin laajuisesta vakavedestä. Sitä seuraavat Savonkaita, Peukalojärvi, Riitjärvi ja Pieni Jukajärvi.
Riitjärvi

Riitjärvi on metsäjärvi Ruokolahden pohjoisosassa Etelä-Karjalassa. Sen pinta-ala on 1,03 neliökilometriä. Etäisyys Imatralta on 36 kilometriä pohjoiseen.
Maantiede.
Riitjärven pituus kaakosta luoteeseen on 3,4 kilometriä. Järvi muodostuu suurelta osin pitkistä ja kapeista lahdista. Kaakossa on noin 1,3 kilometriä pitkä Huirinlahti, jonka länsipuolella on Hytinlahti. Luoteessa on Mustilahti, joka koukkaa länteen, missä se laajenee noin kolmen hehtaarin laajuiseksi vesialueeksi, jonka läntisin ranta hipoo Etelä-Savon maakuntarajaa. Riitjärvessä on useita yli kymmenen metriä syviä alueita. Niiden pinta-ala on yhteensä noin kymmenesosa järven pinta-alasta. Järven syvin kohta, 16 metriä, sijaitsee itärannan läheisyydessä. Myös Huirinlahti on melko syvä. Riitjärven länsiosa on puolestaan matalahkoa.
Riitjärvessä on 11 saarta, joista 1 on alle aarin laajuinen ja 1 yli hehtaarin laajuinen. Saarten yhteispinta-ala on kuusi hehtaaria, josta Suurisaaren (4 ha) osuus on kaksi kolmasosaa. Järven luoteisrannalla Tervaniemen kohdalla on korkeintaan 1,5 metriä syvä alue, jonka sisällä sijaitsee useita pieniä saaria.
Riitjärven rannat ovat metsää ja suota, rannoilla on pientaloja. Järven luoteispuolella sijaitsee Päälampi (101,3 metriä mpy), järviä erottaa muutaman kymmenen metrin levyinen soinen kannas. Riitjärvi laskee etelään Savonkaitaan (98,2 metriä mpy).
Riitjärven vesitilavuus on 4 612 000 kuutiometriä.
Riitjärvi (04.127.1.058) kuuluu Lieviskänjärven valuma-alueeseen (04.127), joka on kolmannen jakovaiheen vesistö Vuoksen päävesistössä (04). Toinen jakovaihe on Pihlajaveden-Kokonselän alue (04.12) ja ensimmäinen Suur-Saimaan alue (04.1). Riitjärvi on viidenneksi laajin Lieviskänjärven alueen 73:sta vähintään hehtaarin laajuisesta vakavedestä. Sitä laajempia ovat Suuri Jukajärvi, Ihalanjärvi, Savonkaita ja Peukalojärvi. Riitjärveä seuraavat Pieni Jukajärvi, Laihajärvi ja Lieviskänjärvi.
Suuri Siikajärvi

Suuri Siikajärvi on kirkasvetinen järvi Sulkavan ja Savonlinnan rajalla Etelä-Savossa. Sen pinta-ala on 1,6 neliökilometriä ja vesitilavuus 21,4 kuutiohehtometriä. Etäisyys Savonlinnan keskustasta on 28 kilometriä etelälounaaseen.
Maantiede.
Suuri Siikajärvi koostuu läntisestä pääaltaasta, jonka itäpuolella sijaitsee Pieni Siikajärvi. Altaita erottaa noin yhdentoista hehtaarin laajuinen Siikasaari ja sen eteläpuolinen Siikajärvenniemi. Järven läntinen osa on länsirannan lahtia lukuun ottamatta melko syvä. Pieni Siikajärvi on puolestaan matala, sen keskellä tosin sijaitsee kymmenmetrinen syvänne. Suuresta Siikajärvestä noin 45 hehtaaria on vähintään 20 metriä syvä. Syvin kohta, 49 metriä, sijaitsee altaan eteläosassa. Myös altaan keski- ja pohjoisosassa on yli 40 metriä syviä alueita.
Suurella Siikajärvellä sijaitsee Siikasaaren lisäksi kahdeksan pientä saarta ja luotoa. Järven rannoilla on haja-asutusta.
Suuren Siikajärven eteläpuolella sijaitsee Lohijärvi (82,9 metriä mpy), järviä erottavan kannaksen halki virtaa laskuoja. Pohjoispuolella sijaitsee Siikaveden Siikalahti (75,8 metriä mpy). Siikavesi on osa sokkelomaista Pihlajavettä.
Suuren Siikajärven vesitilavuus on 21 396 000 kuutiometriä.
Suuri Siikajärvi (04.126.1.056) kuuluu Lohijärven valuma-alueeseen (04.126), joka on kolmannen jakovaiheen vesistö Vuoksen päävesistössä (04). Toinen jakovaihe on Pihlajaveden-Kokonselän alue (04.12) ja ensimmäinen Suur-Saimaan alue (04.1). Suuri Siikajärvi on kolmanneksi laajin Lohijärven alueen 93:sta vähintään hehtaarin laajuisesta vakavedestä. Sitä edeltävät Lohijärvi ja Honkanen, sitä seuraavat Ihalan Kontunen ja Vihtarinjärvi.
Kuhajärvi (Sulkava)

Kuhajärvi on saareton ja vähähumuksinen järvi Sulkavan pohjoisosassa Etelä-Savossa. Sen pinta-ala on 3,7 neliökilometriä. Etäisyys Mikkelistä on 55 kilometriä itäkoilliseen ja Savonlinnasta 32 kilometriä länteen.
Maantiede.
Kuhajärven ulottuvuus kaakosta luoteeseen on runsaat viisi kilometriä. Järvi on leveimmillään keskikohdastaan, josta työntyy lahti koilliseen. Myös järven pohjoisosasta työntyy lahti koilliseen. Pohjoisemman lahden nimi on Toivakkalanlahti, ja se on eteläistä lahtea syvempi. Eteläisen lahden syvyys on noin 1,5 metriä. Kuhajärven syvin kohta, 23 metriä, sijaitsee järven lounaisrannan kupeessa Ilveskallion kohdalla. Järven pohjoisosan syvin kohta on 16,5 metriä.
Kuhajärven itäisimpään osaan laskee Kuhakoski pohjoisesta Lohnanjärveltä (79,8 metriä mpy). Kuhajärven luusua sijaitsee altaan kaakkoiskolkassa, josta lähtee Halsuanjoki Myllylammen, Nälänkosken ja Uitonvirran kautta Alanne-lahteen (75,8 metriä mpy), joka on osa Suur-Saimaata. Sulkavan keskustaajama sijaitsee Uitonvirran rannalla noin kaksi kilometriä Kuhajärveltä kaakkoon. Kuhajärven rannat ovat peltotilkkujen täplittämää metsämaata.
Kuhajärven länsipuolella sijaitsee Kyrsyänjärvi, jonka korkeustaso on kymmenisen metriä Kuhajärveä ylempi. Järvien välinen kannas on noin kaksi kilometriä leveä.
Kuhajärven ekologinen tila määriteltiin vuonna 2016 hyväksi, vesitilavuus on 25 957 000 kuutiometriä.
Kuhajärvi (04.171.1.002) kuuluu Kuhajärven alueeseen (04.171), joka on kolmannen jakovaiheen vesistö Vuoksen päävesistössä (04). Toinen jakovaihe on Kyrsyänjärven-Tuusjärven valuma-alue (04.17) ja ensimmäinen Suur-Saimaan alue (04.1). Kuhajärvi on laajin Kuhajärven alueen kuudesta vähintään hehtaarin laajuisesta vakavedestä. Sitä seuraavat Pieksunjärvi ja Myllylampi, joiden pinta-ala on yli kymmenen hehtaaria. Saunalampi, Rataslampi ja Paskolampi ovat noin viidestä kuuteen hehtaaria laajoja.
Kuhajärvi on Sulkavan kuudenneksi laajin järvi. Lohijärvi, Kyrsyänjärvi ja Kulkemus ovat sitä huomattavasti laajempia. Saajuu-Palovesi ja Halmejärvi-Lohnajärvi ovat jonkin verran laajempia. Suur-Saimaan Sulkavalla sijaitsevia osia ei ole huomioitu.
Edwin Lönnbeck

Edwin (Edvin) Alfred Lönnbeck (8. toukokuuta 1845 Tammisaari – 20. toukokuuta 1917 Taalintehdas) oli suomalainen kauppias, tehtailija ja vuorineuvos.
Lönnbeckin vanhemmat olivat värjärimestari Henrik Lönnbeck ja saunanpitäjä Aqvilina Eleonora Lindgren ja puoliso Emma Amalie Frederique Meyer. Rehtori Albin Lönnbeck, kirjailija Gustaf Ferdinand Lönnbeck ja toimittaja, uskonnollinen johtaja Fredrik Lönnbeck olivat hänen veljiään. Edwin Lönnbeck oli ensin harjoittelija Tallinnassa ja sitten venäläis-amerikkalaisen kumitehtaan myymälän palveluksessa Pietarissa, kumitavarakauppias Pietarissa 1882–1889, kumikauppias Helsingissä vuodesta 1889 ja Taalintehtaan rautaruukin osakas vuodesta 1893. Hän toimi sittemmin yhtiön toimitusjohtajana. Taalintehtaalle Lönnbeck päätyi veljensä Fredrikin kautta, joka oli tehtaan tilintarkastaja ja kuului tehtaan 1889 ostaneisiin vapaakirkollisiin piireihin. Veljeksistä tuli tehtaan suurimmat osakkeenomistajat. Edwin Lönnbeckin kuollessa vuonna 1917 tehdas menestyi hyvin, saksalainen toiminimi Th. Wuppermann GmbH osti sen 1924. Lönnbeck sai ansioistaan vuorineuvoksen arvon 1911.
Mäntsälän kartano

Mäntsälän kartano on Nummella, Uudellamaalla sijaitseva vanha säteriratsutila ja entinen Uudenmaan Rakuunarykmentin Raaseporin komppanian ratsutila numero 39. Kartanon nykyinen päärakennus on peräisin 1820-luvulta, mutta itse kartano on muodostettu jo paljon aikaisemmin, vuonna 1620. Kartano sijaitsee Valkerpyy-järven pohjoisrannalla.
Kartanon merkittäviin omistajasukuihin kuuluu muun muassa Ljustén ja Rennerfelt. Kartanon omisti vuosina 1919–1928 SOK, joka sijoitti kartanoon orvoiksi jääneitä henkilökunnan lapsia.
Historia.
Mäntsälän kartano on muodostettu vuonna 1620, kun kaksi Mäntsälän kylän rälssitilaa vuodelta 1573 yhdistettiin. Kartanon säterivapaus vuodelta 1620 peruutettiin vuonna 1683 jolloin Mäntsälän kartano muodostettiin säteriratsutilaksi.
Vuonna 1846 kartanon maille perustettiin verkatehdas ja värjäämö, sekä myöhemmin myös tiilitehdas. Teollisuustoiminta on sittemmin lakannut. Vuoden 1930 alussa Uudenmaan maamieskoulu siirtyi Mäntsälän kartanolle Hyvinkäältä. Koulu toimi kartanolla neljä vuotta, jonka jälkeen se siirtyi Vihdin Olkkalan kartanolle. Mäntsälän kartanolla on ollut myös Härkäjoen Myllyniemessä raamisaha, höyläämö ja valssimylly. Vuonna 1919 SOK uusi myllyn ja rakensi sen yhteyteen voimalaitoksen. Myllyn, sahan ja voimalaitoksen toiminta päättyi 1950-luvulla.
Päärakennus.
Mäntsälän kartanon kaksikerroksinen puinen päärakennus on peräisin 1820-luvulta ja perimätiedon mukaan se on valmistunut Carl Ludvig Engelin piirustusten mukaan. Rakennus on läpikäynyt historian aikana useita muutoksia ja uudistuksia. Vuonna 1922 taloa palautettiin alkuperäiseen uusklassiseen tyyliin arkkitehti Aulangon piirustusten mukaan.
Kartanossa on nelilapekatto ja pylväikön koristeltu kuisti, jonka päällä on parveke.
Kyrsyänjärvi

Kyrsyänjärvi on keskikokoinen humusjärvi Sulkavan luoteisosassa Etelä-Savossa. Sen pinta-ala on 6,5 neliökilometriä. Etäisyys Mikkelistä on 49 kilometriä itäkoilliseen ja Savonlinnasta 34 kilometriä länteen.
Maantiede.
Kyrsyänjärven ulottuvuus etelästä pohjoiseen ja lännestä itään on 4,9 kilometriä. Järvi levenee kaakosta luoteeseen. Järven eteläisen rannan tuntumassa aivan Kärkiharjunmäeltä (140 metriä mpy) pohjoiseen sijaitsee noin kolmen kilometrin mittainen, melko kapea vähintään kymmenen metriä syvä alue, jonka sisällä on järven syvin kohta, 21 metriä. Järven kaakkoisosassa on 14 metrin syvänne. Kyrsyänjärvestä yhdeksäsosa on vähintään kymmenen metriä syvä ja neljäsosa korkeintaan kaksi metriä syvä.
Kyrsyänjärven keskiosassa sijaitsee neljä isoa saarta: Niittysaari, Kangassaari, Hautasaari ja Huuhtsaari. Kangassaari ja Huuhtsaari ovat yli 20 hehtaarin laajuisia. Kaikkiaan Kyrsyänjärvellä on kolmetoista saarta, joista yksi on alle aarin laajuinen luoto. Saarten yhteispinta-ala on 70 hehtaaria. Järven länsirannan ilmettä hallitsevat niemimaat ja lahdet.
Kyrsyänjärven luusua sijaitsee järven pohjoiskolkassa, josta lähtee puolentoista kilometrin mittainen Kyrsyänjoki luoteeseen Hattulainen-järveen (84,2 metriä mpy). Kyrsyänjärveen laskee muun muassa Kaitajärvi (87,7 metriä mpy) Kissakoskea pitkin.
Kyrsyänjärven rannoilla on peltoaukeita. Pääosin ranta on metsää, jonne on siroteltu pientaloja. Kyrsyän kylä sijaitsee luusuan koillisrannalla.
Kyrsyänjärven ekologinen tila määriteltiin vuonna 2016 hyväksi, vesitilavuus on 33 065 000 kuutiometriä.
Kyrsyänjärvi (04.175.1.002) kuuluu Kyrsyänjoen alueeseen (04.175), joka on kolmannen jakovaiheen vesistö Vuoksen päävesistössä (04). Toinen jakovaihe on Kyrsyänjärven-Tuusjärven valuma-alue (04.17) ja ensimmäinen Suur-Saimaan alue (04.1). Kyrsyänjärvi on laajin Kyrsyänjoen alueen 49:stä vähintään hehtaarin laajuisesta vakavedestä. Sitä seuraavat Hattulainen, Kalajärvi ja Souru-Riemiö.
Kyrsyänjärvi on Sulkavan toiseksi laajin järvi. Lohijärvi on sitä hieman laajempi, Kulkemus jonkin verran pienempi ja Saajuu-Palovesi selvästi pienempi. Edellä mainittujen ohella Sulkavalla sijaitsee kymmenen vakavettä, joiden pinta-ala on yli neliökilometrin. Suur-Saimaan Sulkavalla sijaitsevia osia ei ole huomioitu.
Suomen Addis Abeban -suurlähetystö

Suomen Addis Abeban -suurlähetystö on Suomen ulkomainen edustusto Afrikan toiseksi väkirikkaimman valtion Etiopian pääkaupungissa Addis Abebassa. Edustustoa on syksystä 2020 lähtien johtanut suurlähettiläs Outi Holopainen, jolla on sivuakkredointi myös Djiboutiin. Hänen edeltäjänsä oli Helena Airaksinen. 
Suurlähettiläs toimii Suomen virallisena edustajana myös Afrikan unionissa ja Afrikan sarven kehitysjärjestössä (IGAD, Intergovernmental Authority on Development). 
Suomi solmi diplomaattisuhteet Etiopian kanssa vuonna 1959.
Jalen Ramsey

Jalen Lattrel Ramsey (24. lokakuuta 1994, Smyrna, Tennessee) on yhdysvaltalainen amerikkalaisen jalkapallon pelaaja. Hänen pelipaikkansa on kulmapuolustaja. Ramsey edustaa Los Angeles Ramsia. Ramsey varattiin NFL:ään vuoden viidentenä pelaajana.
Ura.
Ramsey edusti yliopistourallaan Floridan osavaltionyliopistoa vuodet 2013–2015. Hän pelasi Floridassa 41 ottelua, joissa teki yhteensä 181 taklausta ja viisi säkitystä. Lisäksi hän aiheutti kolme syötönkatkoa ja neljä rähmäystä.
Ramsey varattiin NFL:ään vuoden . Hänet varattiin varaustilaisuuden viidentenä pelaajana ja hänet varasi Jacksonville Jaguars. Hän solmi Jaguarsin kanssa tulokassopimuksen toukokuussa 2016. Sopimuksen kokonaisarvo oli 23,3 miljoonaa dollaria, josta 15 miljonaa oli allekirjoitusbonusta. Hänen polvensa leikattiin ennen ensimmäistä kautta. Hän kuitenkin pelasi ensimmäisellä kaudellaan kaikki 16 ottelua. Hän teki 65 taklausta ja aiheutti kaksi syötönkatkoa. Lisäksi hän aiheutti yhden rähmäyksen. Myös toisella kaudellaan hän pelasi kaikki 16 ottelua tehden 63 taklausta ja aiheuttaen neljä syötönkatkoa. Hän pelasi myös kolme pudotuspeliottelua aiheuttaen yhden syötönkatkon. Hänet valittiin kauden jälkeen Pro Bowliin sekä ensimmäiseen All-Pro-joukkueesen. Vuonna 2018 hän pelasi 16 ottelua, joissa teki 65 taklausta ja aiheutti kolme syötönkatkoa. Hänet valittiin jälleen kauden päätteeksi Pro Bowliin. Ramsey aloitti kauden 2019 Jaguarsissa, mutta hänet vaihtokaupattiin Los Angeles Ramsiin lokakuussa kesken kauden. Hän menetti vuonna 2019 loukkaantumisten takia neljä runkosarjan ottelua pelaten vain 12 ottelua. Hän teki näissä 50 taklausta ja yhden syötönkatkon. Lisäksi hänet valittiin samana vuonna Pro Bowliin.
Ennen sopimuksensa päättymistä, Ramsey ja Rams solmivat syyskuussa 2020 viiden vuoden jatkosopimuksen, jonka kokonaisarvo oli 105 miljoonaa dollaria, josta 25 miljoonaa oli allekirjoitusbonusta ja kokonaisuudessaan 71,2 miljoonaa taattua rahaa. Kaudella 2020 Ramsey pelasi runkosarjassa 15 ottelua, joissa teki 44 taklausta ja aiheutti yhden syötönkatkon. Pudotuspeleissä hän pelasi kaksi ottelua. Hänet valittiin Pro Bowliin ja toista kertaa All-Pro-joukkueeseen.
Kulkemus

Kulkemus on vähähumuksinen järvi Sulkavan eteläosassa Etelä-Savossa Pihlajaveden Partalansaaressa. Sen eteläiset lahdet sijaitsevat Puumalan alueella. Kulkemuksen pinta-ala on 5,8 neliökilometriä ja rantaviivan pituus yli 46 kilometriä. Etäisyys Mikkelistä on 57 kilometriä itään ja Savonlinnasta 30 kilometriä lounaaseen.
Maantiede.
Kulkemuksen keskiosasta lähtee lahtia joka ilmansuuntaan. Etäisyys järven etelärannalta pohjoisrannalle on seitsemän kilometriä. Rokanniemi ja Jouhiniemi jakavat järven pohjoisosan pitkiin ja kapeisiin lahtiin (Koskenlahti, Rokanlahti, Jouhilahti). Rokanniemi kohoaa noin 60 metriä järven pintaa korkeammalle. Kulkemuksen länsiosan Tonnaanlahden ranta on osin jyrkkä. Itäosan Puimoinlahtea ja Kotilahtea erottava Saariniemi kohoaa noin 40 metriä järven pintaa korkeammalle. Eteläosan Pitkäpohjan rannalla Jylhänmäki kohoaa noin 20 metriä järven pintaa korkeammalle.
Kulkemuksen keskiosassa sijaitsee useita saaria, joista Ukonsaari, Halmesaaret ja Mäntysaari ovat laajimmat. Ukonsaaren korkein kohta on 100 metriä merenpinnan yläpuolella.
Kulkemuksen eteläpuolinen Ruokojärvi (81,8 metriä mpy) laskee Pienen Ruokojärven (81,8 metriä mpy) kautta Kulkemuksen eteläkolkkaan. Kulkemuksen luusua sijaitsee Koskenlahden pohjukassa, josta lähtee Kaartilankoski Kaartilanlahteen, joka on osa Suur-Saimaata.
Kulkemuksen rannoilla on jonkin verran peltomaata ja haja-asutusta. Pääosin rannat ovat metsämaata.
Kulkemuksen vedenlaatu luokiteltiin vuonna 2016 erinomaiseksi.
Kulkemus (04.121.1.144) kuuluu Pihlajaveden alueeseen (04.121), joka on kolmannen jakovaiheen vesistö Vuoksen päävesistössä (04). Toinen jakovaihe on Pihlajaveden-Kokonselän alue (04.12) ja ensimmäinen Suur-Saimaan alue (04.1). Pihlajaveden alue on järvien ja saarten mosaiikki, joka kattaa suuren osan Etelä-Savoa. Kulkemus on alueen toiseksi laajin järvi. Pihlajavesi on selkeästi laajin, yli 700 neliökilometriä.
Saamelainen parlamentaarinen neuvosto

Saamelainen parlamentaarinen neuvosto (lyh. SPN, pohjoissaameksi "Sámi parlamentáralaš ráđđi") on Suomen, Ruotsin ja Norjan saamelaiskäräjien parlamentaarinen yhteistyöelin. Venäjän saamelaisjärjestöillä on neuvostossa tarkkailija-asema. Kunkin varsinaisen jäsenmaan saamelaiskäräjät johtaa neuvostoa 16 kuukauden kausissa. SPN:lla on myös nuorisolautakunta.
Saamelainen parlamentaarinen neuvosto on perustettu 2. maaliskuuta 2000. Sen tehtävänä on edistää eri maiden saamelaiskäräjien välistä yhteistyötä ja käsitellä asioita, jotka koskevat tai voivat koskea saamelaisia useammassa maassa tai saamelaisia kansana. Neuvosto myös edustaa Suomen, Ruotsin ja Norjan saamelaisia kansainvälisissä yhteyksissä. Eräs SPN:n päätavoitteista on pohjoismaisen saamelaissopimuksen hyväksyminen.
Henri Duveyrier

Henri Duveyrier (28. helmikuuta 1840 Pariisi – 25. huhtikuuta 1892 Sèvres) oli ranskalainen Pohjois-Afrikan tutkija.
Henri Duveyrier syntyi tunnetun näytelmäkirjailijan Charles Duveyrierin perheeseen. Isä oli innokas Henri de Saint-Simonin utopistisen filosofian kannattaja, mikä heijastui myöhemmin myös pojan ajatteluun. Henri sai erinomaisen koulutuksen Ranskassa ja ulkomailla opiskellen muun muassa arabiaa orientalisti Heinrich Leberecht Fleischerin johdolla.
Duveyrier kävi ensimmäisen kerran Pohjois-Afrikassa vuonna 1857 ihastuen Laghouatin seudun romanttishenkisiin tuaregeihin. Kotiin palattuaan hän alkoi valmistautua pitempään tutkimusretkeen Heinrich Barthin ja Ernest Renanin johdolla. Duveyrier hankki rahoituksen isänsä ystäviltä ja matkusti vuonna 1859 Constantinesta Saharan autiomaahan käyden Ghardaïassa ja ensimmäisenä eurooppalaisena El-Goléan keitaalla. 
Ranskan viranomaiset suhtautuivat nuorukaisen retkiin kielteisesti, mutta hän onnistui hankkimaan lisärahoitusta kirjoittamalla suoraan Napoleon III:lle. Vuonna 1860 Duveyrier kävi Libyan Ghatissa ja Ghadamésissa ja matkusti tuaregiheimon mukana ensimmäisenä eurooppalaisena Tassili n’Ajjerin alueelle.
Duveyrier palasi vuonna 1861 juhlittuna sankarina Ranskaan, jossa hänelle myönnettiin kunnialegioonan jäsenyys. Hän julkaisi vuonna 1864 matkakertomuksen "Exploration du Sahara: les touareg du nord", joka palkittiin Pariisin maantieteellisen seuran kultamitalilla. Kirjassaan Duveyrier loi ihannoivan kuvan rohkeista, vapaista ja jaloista tuaregeista, joka on säilynyt osin meidän päiviimme saakka. Hänen maineensa Saharan tutkijana kasvoi, ja Heinrich Barthin kuoltua ainoastaan Gerhard Rohlfs saattoi kilpailla hänen kanssaan.
Duveyrier osallistui vuosina 1870–1871 Saksan–Ranskan sotaan, jossa hän jäi vangiksi. Sodassa kärsitty tappio sai Ranskan kiihdyttämään siirtomaiden valtausta, ja Duveyrier tarjosi asiantuntemustaan useisiin hankkeisiin. Vuosina 1874–1875 hän oli mukana Élie Roudairen johtamassa retkikunnassa, joka tutki meriveden täyttämien tekoaltaiden luomista Saharan suolajärvien eli chottien tilalle. Vuonna 1876 Duveyrier osallistui Leopold II:n järjestämään Brysselin maantieteelliseen konferenssiin, joka valmisteli Afrikan jakamista siirtomaavaltojen kesken. Duveyrier tutustui saksalaisiin ja brittiläisiin maantieteilijöihin, ja hänestä tuli Kansainvälisen Afrikka-seuran tärkein ranskalaisjäsen.
Kolmas hanke, jossa Duveyrier oli mukana, oli Algeriaa ja Ranskan Länsi-Afrikkaa yhdistävän rautatien rakentaminen Saharan halki. Hän vastusti sotilaallisia valloitusretkiä, mikä oli osittain syynä siihen että heikosti aseistautunut Paul Flattersin tutkimusretkikunta tuhoutui lähes viimeiseen mieheen tuaregien hyökkäyksessä vuonna 1881. Katastrofi lisäsi aggressiivisen valloituspolitiikan kannatusta, ja se oli kova isku tieteellistä tutkimusta ja rauhanomaista yhteistyötä kannattaneelle Duveyrierille.
Duveyrier teki vielä kaksi tutkimusretkeä Marokon Rifvuoristoon vuosina 1885 ja 1886. Hänen fyysinen ja henkinen terveytensä oli kuitenkin alkanut horjua, ja saatuaan paperinsa järjestykseen hän ampui itsensä.
Wrangell (Alaska)

Wrangell on kaupunki ja piirikunta Alaskan osavaltiossa, Yhdysvalloissa. Sen väkiluku oli 2 127 vuonna 2020. Kaupunki tuli myös piirikunnaksi vuonna 2008.
Väestö.
Vuonna 2020 Wrangellin kaupungin ja piirikunnan asukkaista valkoisia oli 68,8 %, alkuperäisasukkaita 16,7 %, aasialaisia 3,2 % ja mustia 0,6 %.
Yakutat

Yakutat on kaupunki ja piirikunta Alaskan osavaltiossa, Yhdysvalloissa. Sen väkiluku oli 662 vuonna 2020. Kaupunki tuli myös piirikunnaksi vuonna 1992.
Väestö.
Vuonna 2020 kaupungin ja piirikunnan asukkaista valkoisia oli 34,7 %, alkuperäisasukkaita 41,1 %, aasialaisia 6,0 % ja mustia 2,1 %.
Suomen Kairon-suurlähetystö

Suomen Kairon-suurlähetystö on Suomen ulkomainen edustusto Egyptin pääkaupungissa Kairossa. Edustustoa johtaa syksystä 2021 lähtien tätä ennen Afganistanin Kabulissa (2019-2021) toiminut suurlähettiläs Pekka Kosonen. Häntä ennen suurlähettiläänä on toiminut Laura Kansikas-Debraise.
Suomi tunnusti Egyptin 8. huhtikuuta 1922. Jo samana vuonna käynnistyi kunniakonsuliedustus Aleksandriassa. Toinen maailmansota muutti alueen poliittista tilannetta ja 5.1.1942 Egypti katkaisi diplomaattisuhteet Suomeen. Sodan aikana Ruotsin lähetystö valvoi Suomen etuja Egyptissä. Diplomaattisuhteet solmittiin uudelleen 15. helmikuuta 1947. Kahdeksan vuotta myöhemmin Suomen Rooman lähettiläs sivuakkreditoitiin Kairoon. Heinäkuussa 1959 Kairossa edellisvuodesta toiminut kaupallinen kanslia muutettiin suurlähetystöksi. Maiden väliset poliittiset ja kaupalliset suhteet kehittyivät kattavammiksi. 
Nykyään suurlähetystö on sivuakkreditoitu Sudaniin. Suurlähettiläs on Suomen pysyvä edustaja Arabiliitossa.
Suomeen matkustavien egyptiläisten tai sudanilaisten Schengen-viisumin hakeminen ja ajanvaraus tapahtuu viisumikeskukseen ulkoistetun palveluntarjoajan välityksellä (VFS Global).
Eisenstein in Guanajuato

Eisenstein in Guanajuato on brittiläisen Peter Greenawayn käsikirjoittama ja ohjaama romanttinen komediaelokuva vuodelta 2015. Hyvin löyhästi neuvostoliittolaisohjaaja Sergei Eisensteinin 1930-luvun alun Meksikon-matkaan perustuvassa elokuvassa pääosaa näyttelee suomalainen Elmer Bäck. Kansainvälisenä yhteistuotantona tehdyssä elokuvassa on mukana muitakin suomalaisia näyttelijöitä, kuten Jakob Öhrman ja Rasmus Slätis, Bäckin kollegoja Nya Rampen -teatteriryhmästä. Elokuvan yhtenä kuvauspaikkana Meksikon lisäksi oli Angel Films -yhtiön green screen -studio Helsingin Herttoniemessä.
Karnevalistinen arthouse-komedia keskittyy Eisensteinin elokuvatyön sijaan kuvaamaan hänen oletettua homoseksuaalista heräämistään Meksikon-matkan aikana.
Suomen Washingtonin-suurlähetystö

Suomen Washingtonin-suurlähetystö on Suomen ulkomainen edustusto Yhdysvaltain pääkaupungissa Washington D.C.ssä. Edustustoa on syyskuusta 2024 lähtien johtanut suurlähettiläs Leena-Kaisa Mikkola.
Suomen edustusto on toiminut Washington D.C.:ssa vuodesta 1923 lähtien. Lähetystön nykyinen osoite on sijainniltaan kymmenes. Suurlähetystön aseman edustusto sai 10. syyskuuta 1954. Suurlähetystön ohella Suomella on Yhdysvalloissa pääkonsulaatit New Yorkissa ja Los Angelesissa. 
Lähetystörakennus sijaitsee arvokkaassa ympäristössä: laajan puiston viereisellä tontilla Massachusetts Avenuella Yhdysvaltain varapresidentin virka-asuntoa vastapäätä, lähellä Vatikaanin, Norjan ja Belgian suurlähetystöjä. Suomi maksoi joulukuussa 1991 hankkimastaan 0,5 hehtaarin tontista 6 miljoonaa dollaria. Vuonna 1994 valmistunut, suunnitelmien mukaan noin 4 800 neliömetrin laajuinen rakennus on arkkitehtien Mikko Heikkinen ja Markku Komonen (Heikkinen-Komonen) suunnittelema. Julkisivun päämateriaalit ovat vihreä graniitti (kiillotettu ja mattapintainen), lasilohkot, lasi ja pronssi. Rakennus on saanut energiatehokkuudestaan Yhdysvaltain ympäristövirasto EPA:n Energy Star-luokituksen ja lähetystö on saavuttanut asteittain toimintaansa kehittämällä korkeimman tason LEED (Leadership in Energy and Environmental Design) platina-sertifikaatin ensimmäisenä lähetystörakennuksena maailmassa. Henkilökunnalla on esimerkiksi Jopoja käytössään. 
Suurlähetystö palvelee poliittisten ja kaupallisten tehtävien ohella suomalaisena kulttuurikeskuksena ja näyteikkunana, jossa voidaan järjestää myös konsertteja, taidenäyttelyitä ja elokuvaesityksiä rajoitetulle kävijäkunnalle. Suurlähetystön sauna lämpenee säännöllisesti esimerkiksi Suomen lehdistösuhteita ylläpitävän saunakerhon toimesta.
Alim Qasımov

Alim Həmzə oğlu Qasımov (s. 14. elokuuta 1957 Qobustanin piiri) on palkittu azerbaidžanilainen muusikko, jonka tyylilajina on Mugham. Huomionosoituksia on muun muassa Unescon musiikkipalkinto, Azerbaidžanin kansantaiteilija -nimike (maan korkein taiteilijan asema), sekä presidentin myöntämä "kunnian mitali". 
Qasımov on kiertänyt mugham-muusikkona ympäri maailmaa. Kyseisessä tyylilajissa sävellys tehdään yleensä improvisoiden uskonnollisten runojen pohjalta. Qasımov yhdistää musiikissaan vanhoja mugham perinteitä ja eri genrejä kuten jazzia ja nykyaikaista musiikkia.
Qasımov on lisäksi toiminut musiikinopettajana Azerbaidžanin pääkaupungissa, Bakussa.
Alim Qasımovin tytär Fərqanə on myös muusikko. He ovat esiintyneet useasti yhdessä.
Araukaanilaiset kielet

Araukaanilaiset kielet on pieni kielikunta, joka sijoittuu maantieteellisesti Chilen ja Argentiinan rajalle Andeille.
Kielikunta koostuu kahdesta kielestä:
Fərqanə Qasımova

Fərqanə Alim qızı Qasımova (eng". Fargana/Farghana," s. 1979) on azerbaidžanilainen laulaja. Muusikko-isänsä Alim Qasımovin tapaan hänen tyylilajinsa on Mugham.
Qasımova aloitti laulamisen isänsä kanssa jo lapsena ja kuusitoistavuotiaana liittyi ensimmäisen kerran hänen mukaansa kiertueelle. He esiintyvät useasti yhdessä niin Azerbaidžanissa kuin ulkomailla.
Qasımova on vuodesta 2014 maansa presidentin palkitsema taiteilija.
Vuonna 2002 Qasımova esiintyi ensimmäisen kerran soolona.
Qasımova on toiminut myös musiikinopettajana.